《满庭芳 老墙根访蔗山园看菊赠主人》
清代·张祥河

篱角黄疏，墙根秋老，好句觅向谁边。石湖新谱，花发范村前。

霜谁偏饶烂漫，都埽却、荒径寒烟。君知否、提壶健者，供养已经年。

经年。閒里过，多情夜雨，白发三千。便家无山住，境亦神仙。

我欲狂歌置酒，拚一醉、舞蔗当筵。归来后、镫青月白，残梦故乡天。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。